b'\n_START_ARTICLE_\nLa moglie di Claudio\n_START_SECTION_\nJuoni\n_START_PARAGRAPH_\nAsesuunnittelija Claudio Ruper on naimisissa huikentelevaisen Cesarinan kanssa. Heid\xc3\xa4n suhteensa on kylmennyt osittain heid\xc3\xa4n ainoan poikansa kuoleman takia. Miehen suunnitellessa uudenlaista tykki\xc3\xa4 h\xc3\xa4nen vaimonsa viett\xc3\xa4\xc3\xa4 joutilasta el\xc3\xa4m\xc3\xa4\xc3\xa4. Claudio on rakastunut juutalaiseen Rebeccaan, mutta h\xc3\xa4nen uskonnollisuutensa est\xc3\xa4\xc3\xa4 h\xc3\xa4nt\xc3\xa4 ottamasta avioeroa. Cesarinalla on suhde miehens\xc3\xa4 apulaiseen Antoninoon. Vieraan vallan agentti Cartenac kirist\xc3\xa4\xc3\xa4 Cesarinaa saadakseen k\xc3\xa4siins\xc3\xa4 Claudion asekeksinn\xc3\xb6n piirustukset. Lopuksi Claudio tappaa vakoojan apuriksi ryhtyneen vaimonsa.\n_START_SECTION_\nTuotanto, teemat ja vastaanotto\n_START_PARAGRAPH_\nLa moglie di Claudio oli Pina Menichellin viimeinen torinolaiselle Itala Filmille tekem\xc3\xa4 elokuva. Sen julkaisun aikaan n\xc3\xa4yttelij\xc3\xa4 oli jo siirtynyt paroni Carlo Amaton h\xc3\xa4nt\xc3\xa4 varten perustamalle Rinascimento Filmille. Julkaisun viiv\xc3\xa4styminen johtui Menichellin mukaan vaikeuksista elokuvasensuurin kanssa: sensorit olivat pit\xc3\xa4neet h\xc3\xa4nen henkil\xc3\xb6hahmoaan liian seksikk\xc3\xa4\xc3\xa4n\xc3\xa4 (\xe2\x80\x9dtroppo affascinante\xe2\x80\x9d)._NEWLINE_Alexandre Dumas nuoremman n\xc3\xa4ytelm\xc3\xa4 siirt\xc3\xa4\xc3\xa4 roomalaisen Messalina-myytin 1800-luvun Ranskaan. Ensimm\xc3\xa4isen maailmansodan ajankohtaiseksi tekem\xc3\xa4 elokuvaversio sijoittuu mielikuvitusmaahan, mutta sis\xc3\xa4lt\xc3\xa4\xc3\xa4 ajankohtaisia viittauksia muun muassa sionismiiin. Sen p\xc3\xa4\xc3\xa4henkil\xc3\xb6 on tyypillinen femme fatale, joka uhkaa miehi\xc3\xa4 seksuaalisuudellaan: h\xc3\xa4n on \xe2\x80\x9dpaha nainen, joka uhkaa yhteiskuntaa, s\xc3\xa4rkee perheen, hajoittaa is\xc3\xa4nmaan, n\xc3\xa4\xc3\xa4nnytt\xc3\xa4\xc3\xa4 miehen, h\xc3\xa4p\xc3\xa4isee naiseuden ja tuhoaa ne, jotka eiv\xc3\xa4t murskaa h\xc3\xa4nt\xc3\xa4\xe2\x80\x9d. Hypnoottisen ja eroottisen Menichellin n\xc3\xa4yttelij\xc3\xa4nsuoritus vastaa t\xc3\xa4t\xc3\xa4 kuvausta, mutta elokuvana La moglie di Claudio on keinotekoinen ja ennalta arvattava. Aikalaiskriitikot pitiv\xc3\xa4t Menichellin suoritusta my\xc3\xb6s liian ulkokohtaisena, stereotyyppisen\xc3\xa4 ja itse\xc3\xa4\xc3\xa4n toistavana.\n_START_SECTION_\nRestaurointi\n_START_PARAGRAPH_\nTorinon Kansallinen elokuvamuseo ja Bolognan elokuva-arkisto ovat restauroineet elokuvan pariisilaisen Lobster Filmsin kokoelmissa s\xc3\xa4ilyneen ranskankielisen nitraattikopion pohjalta. Alkuper\xc3\xa4isest\xc3\xa4 1789 metrin pituudesta on j\xc3\xa4ljell\xc3\xa4 1400 metri\xc3\xa4. Italiankieliset v\xc3\xa4litekstit on laadittu arkistol\xc3\xa4hteiden perusteella. Restauroitu versio on n\xc3\xa4ht\xc3\xa4viss\xc3\xa4 elokuvamuseon Vimeo-sivustolla.'